વાત રાજકારણીઓના સેલ્ફીની આવે તો ભારતના વડા પ્રધાન નરેન્દ્ર મોદી તેમની વિવિધ સેલ્ફી માટે છેલ્લાં ચર્ચામાં રહ્યા છે. મે,૨૦૧૫માં ચીનના પ્રવાસ દરમિયાન ચીનના સ્ટેટ કાઉન્સિલના પ્રીમિયર લી કેકિઆન્ગ સાથેની સેલ્ફી સોશિયલ મીડિયા પર શેર કરી હતી. આ સેલ્ફીને કેટલાંક રાજકીય વિશ્લેષકોએ વિશ્વની સૌથી શક્તિશાળી સેલ્ફી પણ ગણાવી હતી. વૉલસ્ટ્રીટ જર્નલ અને ફોર્બ્સ જેવાં પ્રકાશનોમાં પણ તેની નોંધ લેવાઈ હતી. ઓગસ્ટ,૨૦૧૫માં યુ.એ.ઈ.ના પ્રવાસ દરમિયાન નરેન્દ્ર મોદીએ અબુધાબીની શેખ ઝાયેદ ગ્રાન્ડ મસ્જિદની મુલાકાત દરમિયાન ત્યાંના શેખ નાહ્યાન બિન મુબારક અને શેખ ડૉ. અનવર ગર્ગશ સાથે સેલ્ફી ખેંચી હતી.